นัดถกปมภาษีบีโอไอ12ก.ค.
ส.อ.ท.-บีโอไอ ดีเดย์ 12 ก.ค.นี้ ถกสรรพากรหาข้อสรุปเรื่องสิทธิประโยชน์มาตรการภาษีให้ชัดเจน
10 ก.ค. 2559

โพสต์ทูเดย์ - ส.อ.ท.-บีโอไอ ดีเดย์ 12 ก.ค.นี้ ถกสรรพากรหาข้อสรุปเรื่องสิทธิประโยชน์มาตรการภาษีให้ชัดเจน ชี้โตโยต้าลดแรงงานไม่กระทบอุตฯ ยานยนต์ รับตลาดในประเทศกำลังฟื้น
นายเจน นำชัยศิริ ประธานสภาอุตสาหกรรมแห่งประเทศไทย (ส.อ.ท.) เปิดเผยว่า ส.อ.ท. และสำนักงานคณะกรรมการส่งเสริมการลงทุน (บีโอไอ) จะมีการหารือร่วมกับกรมสรรพากร ในวันที่ 12 ก.ค.นี้ เพื่อหาข้อสรุปในกรณีที่กรมสรรพากรมีการคิดภาษีบริษัทที่ได้รับการส่งเสริมบีโอไอ โดยจะเร่งหารือให้ได้ข้อสรุปโดยเร็วที่สุดเพื่อให้ได้รับความชัดเจนกับภาคเอกชนและนโยบายของภาครัฐ ซึ่งขณะนี้มีบริษัทที่อยู่ในข่ายดังกล่าวราว 30-40 บริษัท
สำหรับกรณีของบริษัท โตโยต้า ที่มีการลดพนักงานรับเหมาช่วงในประเทศไทย เป็นเรื่องที่ไม่มีนัยต่ออุตสาหกรรมยานยนต์ในไทย โดยกลุ่มแรงงานดังกล่าวของโตโยต้าถือเป็นแรงงานที่มีประสิทธิภาพ ทำให้มีความต้องการสูงในตลาดยานยนต์ ส่วนการปรับลดแรงงานดังกล่าว เพื่อปรับประสิทธิภาพการผลิตให้กระชับและทันสมัย อีกทั้งยังไม่มีสัญญาณแนวโน้มที่อุตสาหกรรมยานยนต์บริษัทอื่นจะย้ายฐานการลงทุนจากไทย ขณะเดียวกันตลาดรถยนต์ในประเทศมีแนวโน้มที่ฟื้นตัวขึ้นแล้ว
ทั้งนี้ การที่รัฐบาลมีโครงการลงทุนระเบียงเศรษฐกิจตะวันออก (ECC) ถือเป็นโครงการที่ดี เพราะจะช่วยส่งเสริมการลงทุนใหม่ในพื้นที่ เสริมความเชื่อมั่นลงทุน อีกทั้งจะช่วยกระตุ้นอุตสาหกรรมยานยนต์ที่จะลงทุนเทคโนโลยีขั้นสูง และอุตสาหกรรมต่อเนื่องกับยานยนต์ และธุรกิจกลุ่มรับช่วงการผลิต โดยเฉพาะเอสเอ็มอีที่จะได้รับประโยชน์อย่างมาก ขณะที่พื้นที่ตะวันออกถือว่ามีศักยภาพดึงดูดการลงทุนระดับสูง
สำหรับแนวโน้มของเศรษฐกิจในประเทศ กำลังอยู่ในช่วงฟื้นตัวอย่างช้าๆ จึงเป็นสัญญาณที่ดีต่อภาคเอกชนและธุรกิจต่างๆ ส่วนยอดการใช้กำลังการผลิตของภาคเอกชนในปัจจุบันอยู่ที่ระดับ 60% และดัชนีความเชื่อมั่นภาคเอกชนขนาดใหญ่อยู่ในระดับสูง ส่วนรายย่อยและรายกลางยังไม่ฟื้นตัวขึ้นอย่างเด่นชัด แต่เชื่อว่าระยะต่อไปจะปรับตัวดีขึ้นต่อเนื่อง
นายเจน กล่าวต่อว่า ขณะนี้อุตสาหกรรมในประเทศไม่อยู่ในช่วงแรงงานขาดตลาด โดยแรงงานที่มีความต้องการสูงยังมีอยู่ในตลาด โดยเฉพาะความต้องการกลุ่มแรงงานที่มีทักษะฝีมือสูง รวมถึงแรงงานในอุตสาหกรรมยานยนต์ที่มีความต้องการในตลาดอยู่อย่างต่อเนื่องเช่นกัน